text: Olieudslip fra gård i Kolding
  24 januar 2011 kl. 12.41
  Beredskabet i Kolding har i de seneste timer bekæmpet et olieudslip fra en landejendom på Skovhavevej i Bjert.
  5.000 liter sojaolie er sluppet ud i et nærliggende vandløb.
  Indsatsleder Ronni Petersen fra beredskabsafdelingen i Kolding Kommune regner med, at beredskabet har ryddet op i løbet af eftermiddagen mandag.
  - Vi fik stoppet udslippet, inden olien flød ned i en større å, så vi regner ikke med, at dyrelivet tager skade, siger Ronni Petersen.
  Madolien nedbrydes i naturen, men beredskabet sørger alligevel for, at den bliver suget op. Olien ligger i overfladen af en lille bæk.
  